Алесь Адамовіч ва ўсім, за што ні браўся, быў першапраходцам. Першым у Беларусі ўзняў атамную праблему яшчэ за 5 гадоў да Чарнобыля. “Адным з першых у свеце рэальна асэнсаваў і ацаніў маштабы найбуйнейшай тэхнагеннай катастрофы ХХ стагоддзя, яе наступствы для лёсаў ягонай роднай зямлі і нашай планеты", — пісаў расійскі акадэмік, прэзідэнт Курчатаўскага інстытута Яўген Веліхаў. Потым першым ці не ў адзіночку кінуўся змагацца з камуністычнай сістэмай, каб паведаміць суайчыннікам страшную праўду, якую ад іх хавалі: з 350 умоўных хірасімскіх бомб 300 упалі на Беларусь.